Rapport tal-Kummissjoni lill-Parlament Ewropew dwar is-segwitu tad-Deċiżjonijiet ta’ Kwittanza ta’ l-2005 (Sommarju) - Riżoluzzjonijiet tal-Parlament Ewropew [SEG(2007) 1185] /* KUMM/2007/0538 finali */





[pic] | KUMMISSJONI TAL-KOMUNITAJIET EWROPEJ | Brussel 19.9.2007 KUMM(2007) 538 finali RAPPORT TAL-KUMMISSJONI LILL-PARLAMENT EWROPEW dwar is-segwitu tad-Deċiżjonijiet ta’ Kwittanza ta’ l-2005 (Sommarju) - Riżoluzzjonijiet tal-Parlament Ewropew[SEG(2007) 1185] WERREJ PREAMBOLU 3 I - IT-TWEĠIBIET TAL-KUMMISSJONI GĦAR-RAKKOMANDAZZJONIJIET LISARU MILL-PE FIR-RIŻOLUZZJONI TA' KWITTANZA TAL-BAĠIT ĠENERALI 4 a) Kwistjonijiet orizzontali 4 b) Kwistjonijiet Settorjali 6 c) Rapporti Speċjali maħruġa mill-Qorti ta' l-Awdituri 9 II - IL-KWITTANZA MILL-PE TA' L-EDF 9 III - Ir-rakkomandazzjonijiet fir-riżoluzzjonijiet li jikkonċernaw aġenziji individwali 10 PREAMBOLU Minħabba l-limitazzjonijiet fit-traduzzjoni, ir-rapport tal-Kummissjoni dwar is-segwitu tal-Kwittanzi tal-Parlament Ewropew (PE) mogħtija għas-sena finanzjarja 2005[1] qed jiġi ppubblikat fil-lingwi uffiċjali kollha ta’ l-UE f'din l-għamla mqassra. It-tweġibiet sħaħ tal-Kummissjoni għal kull rakkomandazzjoni speċifika mill-Parlament jinsabu wkoll f’dokument ta’ ħidma tal-Kummissjoni[2] li huwa ppubblikat bl-Ingliż, bil-Franċiż u bil-Ġermaniż. Dawn iż-żewġ rapporti ta’ segwitu huma marbuta mar-riżoluzzjonijiet adottati mill-Parlament Ewropew fl-24 ta’ April 2007. Kull kapitolu[3] ta’ dan ir-rapport fil-qosor jinkludi referenzi trasversali għan-numri tar-rakkomandazzjonijiet rilevanti fid-dokument ta’ ħidma sħiħ tal-Kummissjoni hawn fuq imsemmi. Dawn ir-referenzi jgħinu lill-qarrejja sabiex fid-dokument ta’ ħidma jsibu r-rakkomandazzjonijiet kollha (u l-azzjoni ppjanata jew diġà meħuda mill-Kummissjoni) relatati ma’ kapitolu partikolari jew li jkunu ta’ interess partikolari għalihom. Iż-żewġ rapporti tfasslu skond l-Artikolu 276(3) tat-Trattat tal-KE u l-Artikolu 180b tat-Trattat Euratom, u skond l-Artikolu 119(5) tar-Regolament Finanazjarju ta’ l-EDF, u dispożizzjonijiet simili fir-Regolament Finanzjarju ta’ l-EDF ad hoc preċedenti li jipprovdu li l-"Kummissjoni għandha tieħu l-passi kollha xierqa sabiex taġixxi fuq l-osservazzjonijiet fid-deċiżjonijiet ta’ kwittanza u osservazzjonijiet oħra mill-Parlament Ewropew relatati ma' l-eżekuzzjoni tan-nefqa, kif ukoll fuq kummenti li jakkumpanjaw ir-rakkomandazzjonijiet dwar il-kwittanza adottati mill-Kunsill. Fuq talba tal-Parlament Ewropew jew tal-Kunsill, il-Kummissjoni għandha tirrapporta fuq il-miżuri meħuda fid-dawl ta’ dawn l-osservazzjonijiet u l-kummenti u b’mod partikulari fuq l-istruzzjonijiet mogħtija lid-dipartimenti responsabbli mill-implimentazzjoni tal-baġit. Dawn ir-rapporti għandhom jintbagħtu wkoll lill-Qorti ta’ l-Awdituri"[4]. Fid-deċiżjonijiet ta' kwittanza għall-baġit ġenerali, l-EDF u l-Aġenziji, il-Kummissjoni identifikat total ta’ 163 rakkomandazzjoni magħmula mill-Parlament Ewropew lill-Kummissjoni. Il-Kummissjoni tikkunsidra li diġa ttieħdet l-azzjoni meħtieġa dwar 52 rakkomandazzjoni, għalkemm f’xi wħud mill-każi hemm il-ħtieġa li jiġu eżaminati r-riżultati ta' l-azzjonijiet. Għal 99 rakkomandazzjoni oħra l-Kummissjoni taqbel li tieħu l-azzjoni rrakkomandata mill-Parlament. Fl-aħħarnett, il-Kummissjoni ma tistax taċċetta 12-il rakkomandazzjoni u għalhekk mhix se tieħu l-azzjoni miltuba[5]. I - IT-TWEĠIBIET TAL-KUMMISSJONI GĦAR-RAKKOMANDAZZJONIJIET LI SARU MILL-PE FIR-RIŻOLUZZJONI TA' KWITTANZA TAL-BAĠIT ĠENERALI Dan li ġej huwa sommarju tat-tweġibiet tal-Kummissjoni għat-talbiet speċifiċi magħmula mill-Parlament fir-Riżoluzzonijiet ta’ Kwittanza tiegħu ta’ l-2005. a) Kwistjonijiet orizzontali Dikjarazzjoni ta' assigurazzjoni (Dokument ta' ħidma tal-Kummissjoni, punti 1-7) Fir-rigward tal-kontijiet, il-Kummissjoni għamlet il-korrezzjonijet, fejn possibbli, għall-iżbalji li ġew indikati mill-Qorti fil-verifika tagħha ta' l-2005. Il-Kummissjoni kkunsidrat ukoll dawn l-iżbalji u xi kkawżhom meta kienet qed tippjana u tagħmel l-għeluq tagħha tal-kontijiet ta' l-2006, sabiex tipprova tevita li dawn iseħħu mill-ġdid. Fir-rigward tar-rapporti ta' qabel il-finanzjament, l-Uffiċjal tal-Kontijiet tal-Kummissjoni għandu jipprovdi lill-awtorità baġitarja b'rapporti ta' kull sitt xhur dwar l-operazzjonijiet ta' qabel il-finanzjament. F'amministrazzjoni maqsuma l-Kummissjoni talbet lill-Istati Membri sabiex jiżguraw li l-benefiċjarji tal-Fondi Strutturali jkunu konxji tal-kontrolli u r-riskju ta' kanċellament tal-finanzjament. Ingħata aktar tagħrif dwar l-informazzjoni li l-Istati Membri jridu jibagħtu lill-Kummissjoni dwar l-irkupri u l-irtirar tal-finanzjament minħabba irregolaritajiet u saret emenda għad-dispożizzjonijiet tar-rappurtar regolatorju. Linji gwida dwar l-għeluq għall-programmi 2000-2006 inħarġu mill-Kummissjoni f'Awissu 2006. Inħareġ ukoll tagħrif li juri prattiċi tajba fil-kontrolli tal-ġestjoni ta' l-ewwel livell u l-kontrolli mill-awtoritajiet tal-ħlas. Fejn il-Kummissjoni ssib defiċjenzi fis-sistemi ta' kontroll nazzjonali kemm fir-rigward ta' l-infiq fl-agrikoltura kif ukoll fir-rigward ta' l-infiq f'azzjonijiet strutturali, hija timponi termini ta' żmien għat-titjib meħtieġ u n-nuqqas ta' azzjoni fil-ħin jista' jwassal għas-sospensjoni tal-pagamenti jew l-applikazzjoni ta' korrezzjonijiet finanzjarji. Dawn il-miżuri jinkoraġġixxu lill-Istati Membri sabiex itejbu l-kontrolli tagħhom. Barra minn hekk, il-Kummissjoni ppreżentat proposta lill-Kunsill għal emenda tar-Regolament tal-Kunsill (KE) Nru 1290/2005 dwar l-iffinanzjar tal-Politika Agrikola Komuni (PAK), inkluż dispożizzjoni għall-mekkaniżmu trasparenti u effettiv ġdid li għandu jippermettilha li tissimplifika aktar il-possibbiltà eżistenti sabiex tnaqqas jew tissospendi l-pagamenti lil Stat Membru f'każ ta' defiċjenzi serji u persistenti fis-sistemi ta' kontroll nazzjonali. Dikjarazzjonijiet dwar l-amministrazzjoni nazzjonali (Dokument ta' ħidma tal-Kummissjoni, punt 8) Minħabba li s-27 Stat Membru għandhom strutturi governattivi differenti u strutturi differenti ta' l-amministrazzjoni tal-fondi ta' l-UE taħt amministrazzjoni maqsuma, il-Kummissjoni tikkunsidra li l-iżvilupp ta' dikjarazzjoni standard unika ma trendix benefiċċji sinifikanti. Madankollu, il-Kummissjoni għandha tkompli ssostni dawn l-inizjattivi meħuda mill-amministrazzjonijiet nazzjonali skond ir-Regolament Fininzjarju rivedut (l-Art. 53, (3)), li jipprovdi li "l-Istati Membri għandhom jipproduċu sommarju annwali tal-verifiki u tad-dikjarazzjonijiet disponibbli fil-livell nazzjonali xieraq" għall-amministrazzjoni maqsuma. Mudelli ta' dikjarazzjonijiet huma wkoll inklużi fil-leġiżlazzjoni settorjali rilevanti. Punt 44 ta' IIA (Dokument ta' ħidma tal-Kummissjoni, punt 9) Ir-Rapporti ta' Attività Annwali tad-Direttorati Ġenerali jinkludu evalwazzjoni tal-mod kif jaħdmu s-sistemi ta' amministrazzjoni u ta' kontroll . Fir-rapporti tad-Direttorati-Ġenerali li jimplimentaw il-fondi fil-kuntest ta' l-amministrazzjoni maqsuma, din l-evalwazzjoni tkopri wkoll il-livell ta' l-Istat Membri. Sospensjoni ta' pagamenti u korrezzjonijet finanzjarji (Dokument ta' ħidma tal-Kummissjoni, punti 10-21) Skond il-leġiżlazzjoni, il-Kummissjoni se tkompli l-prattika tagħha li tissospendi l-pagamenti u li timponi l-korrezzjonijiet finanzjarji fejn żbalji serji ta' defiċjenzi fis-sistemi jinstabu fl-Istati Membri fi programmi taħt amministrazzjoni maqsuma. Taħt ir-regoli tal-Fondi Strutturali għall-perjodu 2007-2013 Direttur-Ġenerali jista' jinterrompi pagamenti għal programm għal żmien li ma jkunx aktar minn sitt xhur. Barra minn hekk, il-Kummissjoni ppreżentat proposta lill-Kunsill għal emenda tar-Regolament tal-Kunsill (KE) Nru 1290/2005 dwar l-iffinanzjar tal-Politika Agrikola Komuni (PAK), inkluż dispożizzjoni għall-mekkaniżmu trasparenti u effettiv ġdid li għandu jippermettilha li tissimplifika aktar il-possibbiltà eżistenti sabiex tnaqqas jew tissospendi l-pagamenti lil Stat Membru f'każ ta' defiċjenzi serji u persistenti fis-sistemi ta' kontroll nazzjonali. Il-kontijiet annwali ta' l-2006 tal-KE diġà jinkludu informazzjoni dwar il-korrezzjonijiet finanzjarji magħmula mill-Kummissjoni. Għall-2007, huwa previst li jkun hemm aktar informazzjoni dwar il-korrezzjonijiet finanzjarji magħmula mill-Istati Membri. Is-sistema ta' kontroll intern tal-Kummissjoni (Dokument ta’ ħidma tal-Kummissjoni, punti 22-26) F'Lulju 2007, il-Kummissjoni pprovdiet tabella ta' valutazzjoni ta' nofs iż-żmien, u fil-bidu ta' l-2008 huwa mistenni rapport finali dwar l-implimentazzjoni tal-Pjan ta' Azzjoni lejn Qafas Integrat tal-Kontroll Intern. Ir-rapport finali se jagħti ħarsa preliminari lejn l-impatt ta' l-azzjonijiet differenti dwar l-assigurazzjoni u se jislet konklużjonijiet għall-konsolidazzjoni futura tal-Qafas Integrat tal-Kontroll Intern. Peress li t-terminu ta' żmien għal ċerti azzjonijiet jiskadi fl-aħħar ta' Diċembru 2007, il-Kummissjoni se teħtieġ żmien limitat sabiex tevalwa u tiġbor flimkien ir-riżultati ta' l-azzjonijiet differenti u għalhekk mhux ser ikun possibbli li r-rapport finali jitlesta qabel il-bidu ta' l-2008. Responsabbiltà politika u responsabbiltà amministrattiva fil-Kummissjoni (Dokument ta' ħidma tal-Kummissjoni, punti 27-40) Fir-rigward tar-rapporti ta' attività annwali, il-Kummissjoni għandha tkompli taħdem għall-armonizzazzjoni tal-preżentazzjoni ta' sistemi ta' kontroll intern u ta' amministrazzjoni u għal spjegazzjoni aħjar tal-konsegwenzi tar-riżervi espressi mid-Diretturi-Ġenerali. Barra minn hekk hija se tkompli tiżviluppa indikaturi għal-legalità, ir-regolarità u l-"familji" ta' amministrazzjoni finanzjarja tajba ta' servizzi. Il-preżentazzjoni ta' l-assigurazzjoni tad-Diretturi-Ġenerali fil-livell ta' l-Istati Membri individwali hija diġà prattika tal-Kummissjoni f'każijiet fejn ir-riżervi jirreferu għall-kontroll ta' dgħufijiet fi Stati Membri partikolari. Bl-adozzjoni tar-rapport sinteżi, il-Kummissjoni tassumi r-responsabbiltà politika tagħha għall-amministrazzjoni tad-Diretturi-Ġenerali u l-Kapijiet tas-servizzi tagħha, fuq il-bażi ta' l-assigurazzjonijiet u r-riżervi maħruġa minnhom fir-rapport annwali ta' l-attività tagħhom. Rapport sinteżi ffirmat mis-Segretarju Ġenerali tal-Kummissjoni, kif rakkomandat mill-Parlament Ewropew, ma jżidx il-kontabbiltà tal-Kummissjoni peress li dan joħloq konfużjoni u possibbilment id-dħul f'xulxin tal-ħidmiet u r-responsabbiltajiet differenti. Ir-riforma tal-Kummissjoni tas-sena 2000 iffokat fuq l-iżgurar li l-Uffiċjali li Jawtorizzaw b'Delega jkunu unikament responsabbli għall-eżekuzzjoni ta' l-attivitajiet tagħhom. Il-qsim tar-responsabbiltajiet ta' l-amministrazzjoni bejn l-Uffiċjali li Jawtorizzaw b'Delega u l-istruttura kolleġġjali ma tistax tiġi rrikonċiljata mal-possibbiltà li Direttur-Ġenerali wieħed jiġġudika l-affidabbiltà tax-xogħol ta' ieħor. Il-Kummissjoni se tkompli l-implimentazzjoni ta' l-Inizjattiva ta' Trasparenza tagħha. Hija diġà tat bidu għal numru ta' inizjattivi, bħall-pubblikazzjoni ta' informazzjoni dwar benefiċjarji ta' għotjiet ta' l-UE. b) Kwistjonijiet Settorjali Dħul (Dokument ta' ħidma tal-Kummissjoni, punti 41-42) Ir-riżervi fuq oġġetti fid-dikjarazzjonijiet annwali tal-VAT ta' l-Istati Membri jiddaħħlu mill-Kummissjoni fir-rapporti ta' kontroll tagħha. Il-Kummissjoni qed tkompli teżamina ma' l-Istati Membri, kemm individwalment kif ukoll fil-Kumitat Konsultattiv dwar ir-Riżorsi Proprji, kif jistgħu jiġu megħjuna sabiex jipprovdu aktar malajr l-informazzjoni li l-Kummissjoni teħtieġ sabiex tneħħi r-riżervi. Fir-rigward tar-riżors proprju tal-GNI, il-Kummissjoni se tagħmel verifika aktar diretta ta' ammonti selettivi miġbura flimkien għall-perjodu bejn l-2007 u l-2009 tal-missjonijiet ta' verifika tal-GNI. Fir-rigward tas-Servizzi Finanzjarji Intermedjarji Mkejla Indirettament (FISIM - Financial Intermediation Services Indirectly Measured), il-Kummissjoni se tippreżenta proposta sabiex tinkludi l-FISIM allokati fil-GNI għall-finijiet ta' riżorsi proprji meta tikkunsidra li l-Istati Membri kollha jkunu jistgħu jimplimentaw dan l-aġġustament b'mod uniformi. Dan huwa mistenni li jiġri fl-2008. Il-Politika Agrikola Komuni (Dokument ta’ ħidma tal-Kummissjoni, punti 43-45) Bħall-Parlament Ewropew, il-Kummissjoni tilqa' pożittivament ir-rikonoxximent tal-Qorti li, jekk applikata kif xieraq, is-Sistema ta' Kontroll Amministrattiva Integrata (IACS - Integrated Administrative Control System) tikkostitwixxi sistema effettiva ta' monitoraġġ sabiex jitnaqqas ir-riskju ta' żball jew ta' nefqa irregolari fi ħdan il-Politika Agrikola Komuni (PAK). Il-Kummissjoni qed tkompli bl-isforzi tagħha sabiex tissorvelja l-applikazzjoni korretta sħiħa tal-IACS fl-Istati Membri kollha. Fil-każ ta' defiċjenzi, il-Kummissjoni mhix se toqgħod lura milli timponi korrezzjonijiet finanzjarji. Il-kontrolli ex-post isiru fuq il-bażi tar-Regolament (KEE) Nru 4045/89 li jipprovdi għal sistema ta' kontroll ex-post li tikkomplimenta s-sistemi settorjali ta' pagament bil-quddiem għal firxa ta' miżuri tal-PAK. Is-sistema tikkostitwixxi livell addizzjonali ta' kontroll li jipprovdi assigurazzjoni li t-tranżazzjonijiet ikunu twettqu b'konformità mar-regoli jew altrimenti tippermetti li jinġabru lura kwalunkwe ammonti mħallsa indebitament li jiġu skoperti. Il-Kummissjoni ħadet passi sabiex tikkoreġi l-problemi identifikati fil-kontrolli marbuta mas-setturi ta' l-iżvilupp rurali u tar-rifużjoni ta' l-esportazzjoni. Il-Kummissjoni indirizzat ukoll id-defiċjenzi misjuba fis-settur taż-żejt taż-żebbuġa, u l-approvazzjoni tal-proċeduri tal-kontijiet għadha qed issir. Il-parti l-kbira tal-produzzjoni taż-żejt taż-żebbuġa ġiet integrata fl-iskema tal-ħlas uniku. B'hekk l-għajnuna m'għadhiex titħallas fuq il-bażi tal-kwantità prodotta iżda hija bbażata fuq il-medda ta' art u kkontrollota fi ħdan il-qafas tal-IACS. Dan għandu jnaqqas kwalunkwe riskju ta' żball b'mod sinifikanti. Miżuri strutturali (Dokument ta' ħidma tal-Kummissjoni, punti 46-51) Il-Kummissjoni qed tieħu l-azzjoni kollha rakkomandata mill-Parlament Ewropew. Hija taqdi r-rwol ta' superviżjoni tagħha fuq bażi regolari permezz ta' xogħol ta' verifika, attivitajiet ta' koordinazzjoni u t-tixrid ta' gwida u prattika tajba. Fejn issib dgħufijiet fis-sistemi ta' l-Istati Membri, hija tagħmel rakkomandazzjonijiet sabiex ittejjibhom u, f'każi serji, tiftiehem pjanijiet ta' azzjoni rimedjali li hija tissorvelja mill-qrib. Jekk id-dgħufijiet jippersistu, hija tissospendi l-pagamenti għall-programm jew għall-Istat Membru kkonċernat. F'April 2007, il-Kummissjoni ssospendiet pagamenti ta' l-ERDF għal ċerti programmi fl-Ingilterra. Hija għandha tikkunsidra sospensjonijiet f'każijiet oħra fejn xieraq. Sabiex tikkoreġi nefqa tal-passat li tkun saret minħabba d-defiċjenzi fis-sistema, il-Kummissjoni titlob lill-Istat Membru sabiex jeżamina din in-nefqa u jagħmel korrezzjonijet. Fir-rwol ta' superviżjoni tagħha, il-Kummissjoni qed tiffoka fuq il-ħidma tagħha sabiex ittejjeb is-sistemi u sabiex tagħmel is-sistema ta' kontroll aktar effettiva fl-intier tagħha. Il-Pjan ta' Azzjoni lejn Qafas ta' Kontroll Intern Integrat ta aktar momentum għal dan il-proċess. Ir-rapporti ta' l-attività annwali tad-Direttorati Ġenerali jipprovdu l-evalwazzjoni tagħhom ta' l-effikaċja tas-sistemi ta' kontroll fi Stati Membri differenti fuq il-bażi tax-xogħol estensiv ta' verifika tal-Kummissjoni u jindikaw il-każi fejn il-baġit tal-Komunità jkun jinsab serjament f'riskju. Għall-Istati Membri u l-programmi li għalihom isiru r-riżervi fid-dikjarazzjonijiet annwali tad-Direttur Ġenerali, u għal sistemi oħra li juru defiċjenzi serji, il-Kummissjoni tissorvelja mill-qrib l-implimentazzjoni tal-pjanijiet ta' azzjoni miftiehma. Linji ta' Politika Interna, inkluża r-riċerka (Dokument ta’ ħidma tal-Kummissjoni, punti 52-67) Il-Kummissjoni taqsam bis-sħiħ mal-Parlament it-tħassib fir-rigward tal-persistenza ta' problemi skoperti fi snin preċedenti. Il-Kummissjoni tissokta bit-titjib tas-sistemi ta' kontroll tagħha fil-kuntest tal-Pjan ta' Azzjoni lejn Qafas ta' Kontroll Intern Integrat. Iddaħħal approċċ multiannwali biex jitnaqqas ir-riskju inerenti tar-rimborż ta' spejjeż li jkunu stmati f'ammonti akbar minn dawk reali fil-qasam tar-riċerka, inkluża żieda sostanzjali fl-għadd ta' verifiki ex-post. Barra minn hekk, ġew żviluppati "proċeduri miftiehma" sabiex jipprovdu sett mandatorju ta' proċeduri għaċ-ċertifikati dwar id-Dikjarazzjonijiet Finanzjarji u ċ-ċertifikati dwar il-metodoloġija deskritti fil-mudell tal-ftehim ta' l-għotja għas-Seba' Programm Qafas għar-Riċerka (FP7). Dawn l-azzjonijiet huma mistennija jwasslu għal tnaqqis fir-rata ta' żbalji permezz ta' prevenzjoni, sejbien u korrezzjoni mtejba. Taħt l-FP7 ittieħdu wkoll passi sabiex ir-regoli tar-rimborż ta' l-ispejjeż jiġu simplifikati, inkluż l-użu ta' ammonti f'daqqa għall-Pajjiżi Msieba tal-Kooperazzjoni Internazzjonali fi ftehimiet ta' għotjiet għal azzjonijiet indiretti. Ir-rekwiżiti għaż-żamma tal-ħin għar-riċerkaturi huma speċifikati b'mod ċar fit-termini ta' referenza għaċ-ċertifikati tad-dikjarazzjonijiet finanzjarji u għaċ-ċertifikati dwar il-metodoloġija annessi mal-Ftehim ta' l-Għotja u jeħtieġu li jkunu ċertifikati mill-awdituri. Barra minn hekk, fl-2007 il-Kummissjoni ppubblikat gwida għall-benefiċjarji. Fir-rigward ta' l-Aġenziji Nazzjonali d-deċiżjonijiet li jistabbilixxu l-ġenerazzjoni l-ġdida ta' programmi fl-oqsma ta' l-edukazzjoni, it-taħriġ u ż-żgħażagħ jipprovdu għal sett komprensiv ta' eżamijiet u kontrolli dwar il-konformità ma' proċeduri u mekkaniżmi ta' kontroll intern sabiex jiġu żgurati u verifikati r-regolarità u l-legalità ta' tranżazzjonijiet kif ukoll ir-realtà u l-eliġibbiltà ta' l-attivitajiet. Ir-risposti dettaljati tal-Kummissjoni għar-rakkomandazzjonijiet tal-Parlament Ewropew fl-oqsma speċifiċi tal-politika taħt il-politiki interni jistgħu jinstabu fid-dokument ta' ħidma anness. Azzjonijiet esterni (Dokument ta' ħidma tal-Kummissjoni, punti 68-80) Il-Kummissjoni hija konxja mir-riskji fil-livell ta' organizzazzjoni ta' l-implimentazzjoni tal-proġetti u ħadet numru ta' miżuri matul is-snin li għaddew sabiex tnaqqas l-effetti potenzjali tagħha. Dawn jinkludu l-użu u t-titjib ta' dispożizzjonijiet kuntrattwali standard. Fil-bidu ta' l-2006, pereżempju, saret reviżjoni tal-kuntratti standard ta' l-għotjiet u tas-servizzi bi ħlas. Dawn issa jinkludu termini ta' referenza standard għall-awdituri sabiex jagħmlu verifiki ta' l-infiq li għandhom jiġu sottomessi mill-benefiċjarji ta' fondi Komunitarji qabel il-pagamenti finali. Dawn it-termini ta' referenza ġodda ġew riveduti sabiex isaħħu l-verifika tal-konformità mat-termini kuntrattwali, inkluż dawk relatati mal-proċeduri ta' appalti pubbliċi. Is-Sistema Komuni ta' Informazzjoni Relex (CRIS - Common Relex Information System) tal-EuropeAid tippermetti li jsiru analiżijiet rilevanti, inkluż bit-tip ta' organizzazzjoni ta' l-implimentazzjoni jew mod ta' amministrazzjoni. Is-sistema qiegħda kontinwament tiġi mtejba u rfinuta skond il-ħtiġiet tal-ġestjoni li qegħdin jevolvu. Ir-riżoluzzjoni ta' kwittanza tal-Parlament Ewropew ta' l-2005 tinkludi wkoll numru ta’ rakkomandazzjonijiet dwar il-politika ta’ l-iżvilupp u r-relazzjonijiet esterni. Ir-risposti tal-Kummissjoni għal dawn ir-rakkomandazzjonijiet jistgħu jinstabu fid-dokument ta' ħidma anness taħt il-punti li jikkonċernaw l-azzjonijiet esterni u l-Fondi Ewropej għall-Iżvilupp. Strateġija ta’ qabel l-adeżjoni (Dokument ta' ħidma tal-Kummissjoni, punti 81-84) Kif rakkomandat mill-Parlament Ewropew, il-Kummissjoni għandha tkompli tissorvelja mill-qrib it-tħaddim effettiv tas-sistemi ta' superviżjoni u kontroll nazzjonali għall-infiq ta' programmi taħt l-istrateġija ta' qabel l-adeżjoni, b'mod partikolari fi ħdan l-aġenziji ta' ħlas tas-SAPARD/IPARD. Barra minn hekk, fl-istabbiliment ta' proġetti konġunti ma' istituzzjonijiet internazzjonali, il-Kummissjoni hija partikolarment attenta għall-kompetenza esperta u l-valur miżjud li dawk l-istituzzjonijiet jew il-Kummissjoni jistgħu jipprovdu u għall-konformità sħiħa mar-Regolament Finanzjarju. Nefqa amministrattiva u kwistjonijiet li jikkonċernaw l-aġenziji (Dokument ta' ħidma tal-Kummissjoni, punti 85-96 u 150-163) Il-Kummissjoni tinsab sodisfatta li l-verifiki tal-Qorti ma sabu ebda żball sinifikanti li jeffettwa l-legalità u r-regolarità tan-nefqa amministrattiva. Fir-rigward ta' l-ispiża sabiex tagħmel manutenzjoni tal-bini tagħha, il-Kummissjoni għandha tipprepara previżjoni ppjanata ta' rinnovazzjoni, li għandha tintbagħat lill-Parlament Ewropew u lill-Kunsill. Il-Kummissjoni għandha teżamina wkoll jekk hija kinetx vittma tal-kartell tal-liftijiet imsemmi mill-Parlament Ewropew. Barra minn hekk, il-Kummissjoni tikkonferma li l-pensjonijiet ta' l-invalidità huma mogħtija u estiżi biss għal raġunijiet mediċi. Fis-27 ta' Ġunju 2007 hija adottat rapporti dwar il-progress magħmul mill-Bulgarija u r-Rumanija fir-rigward ta' miżuri ta' akkompanjament wara l-adeżjoni (COM(2007)377 u COM(2007)378), inkluż fl-oqsma tar-riforma ġudizzjarja, il-ġlieda kontra l-korruzzjoni u l-kriminalità organizzata, li ġew trasmessi lill-Kunsill u lill-Parlament Ewropew. Il-Parlament Ewropew għamel numru ta' rakkomandazzjonijiet lill-Kummissjoni dwar l-aġenziji regolatorji fir-riżoluzzjoni ta' kwittanza għall-baġit ġenerali kif ukoll dwar ir-riżoluzzjonijiet ta' kwittanza għall-aġenziji individwali[6]. Il-Kummissjoni taqsam mal-Parlament Ewropew it-tħassib dwar amministrazzjoni tajba u regolamentazzjoni aħjar ta' l-aġenziji. Hija tikkunsidra li l-adozzjoni ta' l-abbozz tal-ftehim interistituzzjonali dwar il-qafas operattiv għall-Aġenziji Regolatorji Ewropej (COM(2005)59) għandu triq twila sabiex jakkomoda r-rakkomandazzjonijiet tal-Parlament dwar kwistjonijiet bħall-evalwazzjoni ta' l-impatt, kunsiderazzjonijiet ta' benefiċċji relatiti ma' l-infiq, l-evalwazzjoni u r-rappurtar annwali. Għalhekk il-Kummissjoni tittama li l-Kunsill jista' jagħmel aktar progress fuq din il-kwistjoni importanti fil-futur qarib. Filwaqt li tirrispetta bis-sħiħ l-awtonomija ta' l-aġenziji regolatorji, il-Kummissjoni fil-frattemp se tkompli tipprovdi gwida u sostenn estensivi lil dawn l-aġenziji. Il-Ftehimiet tal-Livell tas-Servizz magħmula ma' ħafna aġenziji regolatorji fl-2006 f'oqsma differenti ta' l-amministrazzjoni u t-taħriġ[7] huma eżempju importanti ta' dan. c) Rapporti Speċjali maħruġa mill-Qorti ta' l-Awdituri Il-Parlament Ewropew għamel rakkomandazzjonijiet lill-Kummissjoni dwar għaxar rapporti speċjali ppubblikati mill-Qorti ta' l-Awdituri fl-2005 u fl-2006. It-tweġibiet tal-Kummissjoni għal dawn ir-rakkomandazzonijiet jistgħu jinstabu fid-dokument ta' ħidma tal-Kummissjoni (punti 97-131). II - IL-KWITTANZA MILL-PE TA' L-EDF Il-Kummissjoni ħadet azzjoni jew bi ħsiebha tieħu azzjoni fuq ħafna mill-kwistjonijiet imqajma mill-Parlament dwar il-Fondi Ewropej ta’ l-Iżvilupp (l-EDFs). Tagħrif fid-dettal huwa inkluż fid-dokument ta’ ħidma tal-Kummissjoni (punti 132-149), iżda l-Kummissjoni tixtieq tenfasizza l-punti li ġejjin: Il-Kontijiet Il-Kummissjoni tinforma lill-Parlament fuq bażi regolari dwar il-modernizzar tas-sistema ta' kontabilità, inkluż il-pjattaforma ta' l-IT għall-kontijiet tal-Fond Ewropew għall-Iżvilupp (ara COM(2007)343 tal-21.6.2007). Wara l-migrazzjoni, se tintbagħat informazzjoni sħiħa lill-Qorti ta' l-Awdituri u lill-Parlament. Il-kontijiet annwali ta' l-EDF għall-2005 u l-2006 saru skond il-prinċipji ta' kontabilità ibbażata fuq id-dovuti minkejja id-dewmien fil-migrazzjoni. Sistemi ta' superviżjoni u kontroll Is-sistemi ta' superviżjoni u kontroll ewlenin tal-Kummissjoni ġew kontinwament imtejba fis-snin riċenti, u dan fuq il-bażi, fost oħrajn, tar-rakkomandazzjonijiet tal-Qorti. Il-kwalità tal-kontrolli diġà estensivi fil-livell ta' l-organizzazzjonijiet ta' l-implimentazzjoni ta' proġetti ġiet imtejba aktar, partikolarment permezz ta' l-użu u t-titjib ta' dispożizzjonijiet kuntrattwali standard. Dan jinkludi, pereżempju, Termini ta' Referenza standard u mudell ta' rappurtar għal awdituri esterni sabiex jagħmlu verifiki ta' l-infiq li jiġu sottomessi mill-benefiċjarji ta' fondi Komunitarji qabel il-pagamenti finali, għall-kuntratti ta' għotjiet u kuntratti ta' servizzi bi ħlas. Dawn it-termini ta' referenza ġew riveduti sabiex isaħħu l-verifika tal-konformità mat-termini kuntrattwali. Jekk meħtieġ, dawn l-azzjonijiet jiġi segwiti b'reviżjoni ta' l-istrateġija tal-verifika attwali tal-EuropeAid. Kooperazzjoni ma' l-Istati Membri Ir-Regolament Finanzjarju ġdid għandu jgħin l-intensifikazzjoni tal-kooperazzjoni u l-kofinanzjament ma' l-Istati Membri u jżid l-enfasi fuq l-effikaċja ta' l-għajnuna. Il-Kummissjoni diġà tagħmel użu wiesa', fl-implimentazjoni ta' l-azzjonijiet tagħha, ta' l-intrapriżi privati li huma magħżula fuq il-bażi ta' proċeduri ta' offerti u li l-kapaċitajiet tekniċi u finanzjarji tagħhom ikunu verifikati matul il-proċess ta' selezzjoni. III - IR-RAKKOMANDAZZJONIJIET FIR-RIżOLUZZJONIJIET LI JIKKONċERNAW AġENZIJI INDIVIDWALI Il-Parlament Ewropew għamel numru ta' rakkomandazzjonijiet lill-Kummissjoni dwar l-aġenziji regolatorji fir-riżoluzzjoni ta' kwittanza għall-baġit ġenerali kif ukoll fir-riżoluzzjonijiet ta' kwittanza għall-aġenziji individwali. Sommarju tat-tweġibiet tal-Kummissjoni għal xi kwistjonijet orizzontali li jikkonċernaw l-aġenziji jinsab hawn fuq taħt il-baġit ġenerali. It-tweġibiet tal-Kummissjoni għar-rakkomandazzjonijiet dwar kwistjonijiet orizzontali oħra u dwar rakkomandazzjonijiet indirizzati lilha dwar aġenziji individwali jinsabu fid-dokument ta’ ħidma tal-Kummissjoni (punti 87-93 u 150-163). * * * [1] Kwittanza tal-Baġit Ġenerali 2005, Kwittanza ta' l-EDF 2005, Kwittanza ta' l-Aġenziji 2005. [2] Dokument ta’ ħidma tal-Persunal tal-Kummissjoni, l-Anness għar-Rapport mill-Kummissjoni lill-Parlament Ewropew dwar is-segwitu għad-Deċiżjonijiet ta’ Kwittanza ta’ l-2005. [3] Kemm ir-rapport fil-qosor preżenti kif ukoll id-dokument ta’ ħidma integrali jsegwu l-istruttura tar-riżoluzzjonijiet li jinkludu r-rakkomandazzjonijiet tal-Parlament Ewropew. [4] Ara wkoll l-Artikolu 147 tar-Regolament Finanzjarju għall-baġit ġenerali. [5] Ara r-rakkomandazzjonijiet 2, 8, 29, 33, 36, 68, 86, 107, 134, 153, 162 u 163. [6] Ir-riżoluzzjoni ta’ kwittanza għall-baġit ġenerali u r-riżoluzzjonijiet ta’ kwittanza għall-aġenziji individwali jinkludu rakkomandazzjonijiet lill-Kummissjoni kemm dwar kwistjonijiet orizzontali li jikkonċernaw lill-aġenziji kif ukoll dwar kwistjonijiet speċifiċi għal aġenziji individwali. It-tweġibiet tal-Kummissjoni għal dawn ir-rakkomandazzonijiet jistgħu jinstabu fil-punti 87-93 u 150-163 tad-dokument ta' ħidma. [7] Ara wkoll l-eżempji l-oħra msemmija fil-punt 152 tad-dokument ta' ħidma.